P. Hrušovský, predseda NR SR: (2004-02-04):
D. Bollová, poslankyňa: Ďakujem pekne za slovo, vážený pán predseda, vážená pani predkladateľka, kolegyne, kolegovia, dovoľte mi veľmi stručne vystúpiť v rozprave k tomuto prerokúvanému bodu, hoci považujeme ho za veľmi dôležitý. Ale keďže je to predkladacia správa medzinárodného dohovoru, na ktorom sa nič nemôže meniť, dovoľte len niekoľko pripomienok. Myslíme si, že dohody podobného znenia, ktoré nemajú, nepredpisujú žiadne sankcie, žiadne postihy ani zodpovednosť, by sme asi nemali prijímať. Dohoda obsahuje veľmi veľa bodov, napríklad o tom, že ak štát i jednotlivé zmluvné strany budú porušovať ten či oný bod, tak to potom musia napraviť. „Štáty mali by“, „bolo by dobré“ a tak ďalej, nemyslíme si, že toto je vhodný text takéhoto dôležitého dokumentu. Napríklad prvý bod Opčného protokolu o právach dieťaťa o predaji detí hovorí: „Bolo by vhodné rozšíriť opatrenia, ku ktorým by sa štáty mali zaviazať v záujme toho a toho“. Čo tento text hovorí? Aké povinnosti zmluvným stranám ukladá? Ďalej. „Presvedčené jednotlivé strany, presvedčené súc, že odstránenie predaja detí, detskej prostitúcie a pornografie bude uľahčené prijatím holistického prístupu, zaoberajúceho sa faktormi, ktoré k nim prispievajú, teda nedostatočného rozvoja, chudoby, ekonomických rozdielov a tak ďalej“. Čo to znamená? Tie štáty sa zaväzujú odstrániť tieto príčiny takéhoto správania sa k deťom? Ďalej. „Berúc na vedomie ustanovenia rôznych nástrojov, vrátane Haagskeho protokolu ako aj dohovoru medzinárodnej organizácie o zákaze a okamžitých opatreniach na odstránenie najhorších foriem detskej práce“, vieme o tom, že sa vyskytuje, kto bol stíhaný za porušenie tohto bodu doteraz, veď tá zmluva už dosť dlho platí. Ďalej. Ako je zabezpečené plnenie napríklad jednotlivých bodov tohto dohovoru v našom trestnom práve? V článku 9 sa hovorí: „Štáty, zmluvné strany posilnia, prijmú, zavedú a budú rozširovať zákony, administratívne opatrenia“ a tak ďalej. Aké zákony sme vytvorili v súlade s týmto bodom? Napríklad neschválili sme náhradné výživné, nedostatok financií je jednou z príčin trestných činov uvedených v tomto bode protokolu. My sa sústavne zapodievame nedostatkom financií, neprispievame na sociálnu sféru, na výchovu detí, na vzdelanie dostatočne, nezabezpečujeme dostatočne sociálny život, sociálnu oblasť našej republiky a vôbec nevnímame, že tým už teraz porušujeme tento protokol. Ďalej. „Štáty, zmluvné strany budú taktiež podporovať medzinárodnú spoluprácu, budú spolupracovať s medzinárodnými mimovládnymi organizáciami“ a tak ďalej. Spolupracujeme už s niektorými my? Bolo by dobré, keby sme ich tam uviedli, že v súčasnosti už v zmysle tohto protokolu spolupracujeme s takýmito organizáciami. Ďalej. To už čítam článok 10. Bod tretí. „Štáty zmluvné strany budú podporovať posilňovanie medzinárodnej spolupráce v záujme riešenia príčin, prispievajúcich k zraniteľnosti detí formou predaja“ a tak ďalej, akými sú napríklad chudoba a nedostatočný rozvoj, to som tu hovorila pred chvíľou. Čiže aby som zbytočne nenaťahovala čas, k tej prvej časti ešte som chcela spomenúť, že tam sa hovorí o tom, že nesmieme násilne a nedobrovoľne brať mladých ľudí na vojenskú službu respektíve do vojnových akcií, len na dobrovoľnom základe. Pýtam sa, naša povinná vojenská služba je povinná, alebo dobrovoľná? Už porušujeme tento zákaz. Predpokladám, že ak bude čoskoro zrušená, tak v tom prípade by sme sa do toho nejako zmestili. Chcela by som len povedať, že skutočne ma veľmi mrzí, ak do Národnej rady príde preklad - predpokladám -, takej zmluvy s textom nikoho k ničomu nezaväzujúcim. Je to vyložene formálna záležitosť. A ešte jedna vec mi tam chýba, ten text je preložený do čínštiny, do rôznych jazykov, ale napríklad mi tam chýba nemčina. A myslím si, že po nemecky hovoriacich krajín by sa mal tento opčný protokol tiež dotknúť. To je všetko, ďakujem vám za pozornosť.